La VIII edició de la Concentració de Vespas ciutat de Gandia se celebrarà el pròxim 16 de setembre
10 setembre 2018

## La VIII edició de la Concentració de Vespas ciutat de Gandia se celebrarà el pròxim 16 de setembre10 setembre 2018Última actualització: 14 juliol 2025

![](../gestion/img/DSC01619.JPG)  
  

La regidora delegada d'Esports, Lydia Morant, acompanyada pel regidor de Participació Ciutadana, Nahuel González; Iván Moreno, President de la Penya Vespa la Safor i Vicent Arnau, soci fundador i membre de la directiva de l'associació, han comparegut aquest matí en roda de premsa per presentar la VIII edició de la Concentració de Vespas ciutat de Gandia que tindrà lloc a la plaça del Prado el pròxim 16 de setembre a partir de les 09.30 hores.  
  
**Lydia Morant** ha explicat que es tracta d'una jornada festiva on els organitzadors tenen prevista la participació de més de 300 Vespas i que comptarà entre altres activitats amb un esmorzar, un dinar i una ruta per la comarca a més d'un lliurament de premis.  
"_Des de l'Ajuntament de Gandia volem agrair l'organització d'aquesta activitat que permet que moltes persones d'altres punts acudisquen a la nostra ciutat i ens coneguen com a destinació turística_".  
La regidora ha informat que es lliuraran premis al grup més nombrosos de Vespas, un altre per a la moto que acudisca a Gandia des de més lluny i un a la Vespa més original que serà escollida per un jurat.  
  
El president del col·lectiu, **Iván Moreno** ha destacat que "a_questa concentració s'està consolidant com una de les més grans en l'àmbit nacional. Esperem més de 300 Vespes, fet que suposa una xifra molt important en aquest tipus d'esdeveniments_". Moreno ha aprofitat la seua compareixença per a destacar que el cartell d'aquest any té com a emblema al Tio de la Porra, "_un dels emblemes de la comarca a què volíem retre homenatge pocs dies abans de l'inici de la Fira_".  
  
Per la seua banda, **Vicent Arnau** va recordar que fa anys van ser uns pocs amants d'aquestes motos els que van decidir posar en marxa l'associació. "T_reballàrem molt per legalitzar el col·lectiu i distribuir els càrrecs per aconseguir un funcionament de la Penya en el dia a dia que permetés la incorporació de nous membres. Al llarg d'aquest temps hem treballat moltes persones a la directiva i fruit del treball de tots, hui podem dir que som un dels clubs de Vespa referents de la Comunitat Valenciana_".  
Finalment, Arnau ha volgut agrair el suport del consistori a l'hora d'organitzar aquest tipus d'activitats. "_Sense aquest tipus d'ajudes i col·laboracions aquests esdeveniments no es podrien realitzar perquè tots tenim feina i dediquem part del nostre temps lliure a posar en valor la nostra afició a la Vespa_".  
  
Finalment, **Nahuel González**, va aprofitar la seua intervenció per a fer una crida a la ciutadania perquè acudisca a la plaça del Prado diumenge que ve. "_És un espectacle molt especial i singular que demostra que el gran teixit associatiu que té aquesta ciutat també arriba als amants de les motos. Poder gaudir d'aquesta exhibició de més de 300 motos serà un privilegi que també ajudarà a dinamitzar la ciutat_".  
  
La jornada tindrà preus populars. En el cas del dinar serà de 8 euros i per dinar i el menjar el preu serà de 20 €.